b'\n_START_ARTICLE_\nSademets\xc3\xa4\n_START_PARAGRAPH_\nSademets\xc3\xa4 on kasvillisuustyyppi, jota esiintyy runsassateisilla ja leutotalvisilla seuduilla lauhkealta vy\xc3\xb6hykkeelt\xc3\xa4 tropiikkiin. Sadem\xc3\xa4\xc3\xa4r\xc3\xa4 on yli 1\xc2\xa0500 millimetri\xc3\xa4 vuodessa ja se on jakautunut melko tasaisesti koko vuodelle. Puusto on tihe\xc3\xa4\xc3\xa4 ja runsaslajista, ja aluskasvillisuus on siihen verraten niukkaa. Sademets\xc3\xa4t jakautuvat useisiin alatyyppeihin.\n_START_SECTION_\nSubtrooppinen sademets\xc3\xa4\n_START_PARAGRAPH_\nSubtrooppista sademets\xc3\xa4\xc3\xa4 esiintyy k\xc3\xa4\xc3\xa4nt\xc3\xb6piirien tuntumassa, jossa talvet ovat viile\xc3\xa4mpi\xc3\xa4 kuin tropiikissa. Sadetta saadaan melko runsaasti ymp\xc3\xa4ri vuoden, joskin ep\xc3\xa4tasaisemmin kuin trooppisissa sademetsiss\xc3\xa4. Lajisto on suppeampi kuin trooppisessa sademets\xc3\xa4ss\xc3\xa4, mets\xc3\xa4n latvuskerros matalampi ja ohuempi sek\xc3\xa4 aluskasvillisuus tihe\xc3\xa4mp\xc3\xa4\xc3\xa4._NEWLINE_Subtrooppisia sademetsi\xc3\xa4 on Kaakkois-Kiinassa, Japanin lounaisosissa, Taiwanissa, Australian it\xc3\xa4rannikolla, Uuden-Seelannin Pohjoissaarella, Kapmaassa Etel\xc3\xa4-Afrikassa, Brasilian etel\xc3\xa4osissa ja Yhdysvaltain kaakkoisosissa.\n_START_SECTION_\nVuoristosademets\xc3\xa4\n_START_PARAGRAPH_\nVuoristosademetsi\xc3\xa4 esiintyy trooppisella ja subtrooppisella vy\xc3\xb6hykkeell\xc3\xa4 vuorten rinteill\xc3\xa4, miss\xc3\xa4 l\xc3\xa4hes pysyv\xc3\xa4 pilvipeite ulottuu aina kentt\xc3\xa4kerrokseen saakka pit\xc3\xa4en ilman jatkuvasti hyvin kosteana. Sumupisarat tiivistyv\xc3\xa4t puiden lehdille, josta ne valuvat suurempina vesipisaroina alas. Puut ovat t\xc3\xa4\xc3\xa4ll\xc3\xa4 lyhytkasvuisempia kuin alavammilla seuduilla. Puiden rungot ja maa ovat usein tihe\xc3\xa4n sammal- ja saniaiskasvuston peitossa. My\xc3\xb6s orkideat ovat tavallisia._NEWLINE_Vuoristosademetsi\xc3\xa4 on muun muassa Andien rinteill\xc3\xa4, Keski-Amerikassa, Uudessa-Seelannissa, Kiinassa, Japanissa, Madeiralla, Azoreilla ja Kanariansaarilla.'